CELEX: 52017JC0024
Language: mt
Date: 2017-07-10
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta’ Kooperazzjoni stabbilit mill-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra

IL-KUMMISSJONI EWROPEA
            Brussell, 10.7.2017
            JOIN(2017) 24 final
            2017/0157(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta’ Kooperazzjoni stabbilit mill-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Ir-relazzjonijiet bejn l-UE u l-Armenja bħalissa huma bbażati fuq il-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim ta’ Sħubija u Kooperazzjoni”) li daħal fis-seħħ fl-1 ta’ Lulju 1999 u fuq il-qafas tal-Politika Ewropea tal-Viċinat (PEV) rieżaminat fl-2015
                  1
                (Rieżami tal-PEV). Il-prinċipji ewlenin li jiggwidaw ir-relazzjonijiet bilaterali f’dan il-kuntest huma aktar differenzjazzjoni bejn il-pajjiżi sħab u sjieda akbar bejn dawn il-pajjiżi.
            
            
               Il-Partijiet qablu dwar il-Prijoritajiet tas-Sħubija, kif previsti fir-Rieżami tal-PEV. Dawn il-prijoritajiet huma miġbura skont il-prijoritajiet miftiehma fis-Summit tas-Sħubija tal-Lvant f’Riga, f’Mejju 2015. Dan id-dokument jipprovdi enfasi għal ħidma konġunta fil-perjodu 2017-2020. Huwa mhux se jaffettwa l-kooperazzjoni f’oqsma oħra, iżda se jiggwida l-kooperazzjoni finanzjarja fil-ġejjieni.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-Prijoritajiet ta’ Sħubija huma konsistenti mal-prijoritajiet ta’ politika tal-UE f’dan il-qasam. Dawn il-prijoritajiet huma partikularment l-istabbilizzazzjoni politika u ekonomika tal-viċinat u l-istabbilizzazzjoni tas-sigurtà tagħha, u l-insegwiment tal-interessi tal-UE u l-promozzjoni tal-valuri universali.
               
            
            
               •Konsistenza ma' politiki oħra tal-Unjoni
            
            
               
                  Il-Prijoritajiet ta’ Sħubija proposti, filwaqt li jirriflettu l-impenn fit-tul tal-UE fil-konfront tas-sieħeb tal-Lvant tagħha, huma allinjati bis-sħiħ mal-Istrateġija Globali tal-UE għall-Politika Estera u ta’ Sigurtà. L-Istrateġija titlob investiment fir-reżiljenza tal-istati u s-soċjetajiet fil-Lvant filwaqt li tibni relazzjonijiet aktar mill-qrib. L-approċċ integrat lejn ir-reżiljenza jindirizza l-aktar każijiet serji ta’ fraġilità governattiva, ekonomika, soċjetali u klimatika/enerġetika.
               
               
                  Id-dokument iqis ukoll:
               
            
            
               ·il-ħtieġa għal demokrazija u l-istat tad-dritt aktar b’saħħithom;
            
            
               ·il-promozzjoni tad-drittijiet tal-bniedem, il-libertajiet fundamentali u l-governanza tajba;
            
            
               ·iż-żieda fl-attenzjoni għal kooperazzjoni internazzjonali fil-ġlieda kontra t-terroriżmu, il-prevenzjoni tal-kunflitt, l-istabbiltà reġjonali; kif ukoll
            
            
               ·il-potenzjal li jiġu ġġenerati tkabbir u impjiegi sostenibbli permezz ta’ kummerċ imsaħħaħ f’ekonomija tas-suq li tiffunzjona bis-sħiħ li hija membru tal-Unjoni Ekonomika Ewrasjatika iżda impenjata li tagħmel ħafna mill-politiki settorjali tagħha konformi mal-politiki tal-UE gradwalment.
            
            
               2.ASPETTI ĠURIDIĊI
            
            
               
                  Din il-proposta hija bbażata fuq l-Artikolu 218(9) tat-Trattat dwar il-Funzjonament tal-Unjoni Ewropea (TFUE) għal Deċiżjoni tal-Kunsill dwar il-pożizzjoni tal-Unjoni fil-Kunsill ta’ Kooperazzjoni stabbilit mill-Ftehim ta’ Sħubija u ta’ Kooperazzjoni fir-rigward tal-adozzjoni tal-Prijoritajiet ta’ Sħubija. Il-bażi legali sostantiva għall-adozzjoni tal-Prijoritajiet tas-Sħubija huma dawk li jirfdu l-konklużjoni tal-Ftehim ta’ Sħubija u Kooperazzjoni.
               
               
                  L-adozzjoni tal-Prijoritajiet ta’ Sħubija hija maħsuba minn Deċiżjoni tal-Kunsill ta’ Kooperazzjoni bejn l-UE u l-Armenja wara l-adozzjoni mill-Kunsill tal-Unjoni Ewropea, abbażi tal-Artikolu 218(9) TFUE, ta’ pożizzjoni tal-UE fil-Kunsill ta’ Kooperazzjoni. Il-Prijoritajiet ta’ Sħubija adottati se jkunu l-bażi għall-ipprogrammar skont l-Istrument Ewropew ta’ Viċinat.
               
            
            
               Il-Kunsill fil-Konklużjonijiet tiegħu dwar ir-Rieżami tal-Politika Ewropea tal-Viċinat tal-14 ta’ Diċembru 2015 laqa’ l-proposti stabbiliti fil-Komunikazzjoni Konġunta dwar ir-Rieżami tal-Politika Ewropea tal-Viċinat
                  2
               . Dawn il-proposti għandhom l-għan li jiżviluppaw ulterjorment ir-relazzjonijiet mas-sħab li jixtiequ relazzjonijiet iktar mill-qrib mal-UE abbażi tal-valuri komuni. Il-Komunikazzjoni Konġunta tenfasizza r-rwol tal-Prijoritajiet ta’ Sħubija bħala “l-bażi għall-istabbiliment ta’ prijoritajiet għall-assistenza” kif stabbilit fir-regolament tal-Istrument Ewropew ta’ Viċinat (SEV).
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
         
         
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Dawn it-testi ġew abbozzati wara konsultazzjoni mill-qrib mas-servizzi tal-Kummissjoni rilevanti mar-rappreżentanti tal-Istati Membri fil-Grupp ta’ Ħidma tal-Kunsill tal-Unjoni Ewropea dwar l-Ewropa tal-Lvant u l-Asja Ċentrali. It-testi jqisu wkoll id-diskussjonijiet mal-kontropartijiet ċentrali tal-UE fl-Armenja.
               
               
                  Il-konsultazzjoni mal-partijiet ikkonċernati tas-soċjetà ċivili seħħet f’Yerevan f’Marzu 2017. Dawn il-konsultazzjonijiet saru b’segwitu għall-orjentazzjonijiet żviluppati fil-kuntest tal-Politika Ewropea tal-Viċinat riveduti.
               
               
                  L-inputs ewlenin riċevuti kollha tqiesu fit-test mehmuż u kienu jikkonċernaw:
               
            
            
               ·indipendenza msaħħa tal-ġudikatura u d-dritt għal proċess ġust;
            
            
               ·ambjent favorevoli għas-soċjetà ċivili;
            
            
               ·protezzjoni ta' libertajiet fundamentali;
            
            
               ·l-ugwaljanza bejn is-sessi; 
            
            
               ·sistema edukattiva msaħħa fil-livelli kollha; kif ukoll 
            
            
               ·il-ġlieda kontra l-korruzzjoni.
            
            
               •Ġbir u użu tal-kompetenzi
            
            
               
                  Il-kompetenzi tematiċi rilevanti kienu disponibbli, jew fil-kwartieri ġenerali tal-Kummissjoni Ewropea fi Brussell jew fid-Delegazzjoni tal-UE għall-Armenja f’Yerevan.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Ebda konsegwenza fuq id-drittijiet fundamentali fl-Istati Membri tal-UE.
               
            
         
         
            
               
                  Għad-drittijiet fundamentali fl-Armenja, il-konsegwenzi huma mistennija li jkunu pożittivi. Din il-valutazzjoni hija bbażata fuq il-fatt li fil-Prijoritajiet ta’ Sħubija, l-Armenja impenjat ruħha għas-segwenti:
               
            
            
               ·li tippromwovi l-libertajiet fundamentali;
            
            
               ·li tapplika r-riforma elettorali abbażi tar-rakkomandazzjonijiet mill-Uffiċċju għall-Istituzzjonijiet Demokratiċi u d-Drittijiet tal-Bniedem tal-Organizzazzjoni għas-Sigurtà u l-Kooperazzjoni fl-Ewropa (OSKE); 
            
            
               ·li tippromwovi l-indipendenza tal-ġudikatura;
            
            
               ·li tippromwovi governanza tajba permezz ta’ riforma tal-amministrazzjoni pubblika; kif ukoll
            
            
               ·li ssaħħaħ il-kontabilità tal-operaturi tas-sigurtà.
            
            
               Rigward id-drittijiet tal-bniedem, l-UE u l-Armenja jkunu fi djalogu regolari biex jindirizzaw għadd ta’ oqsma li jinkludu: 
            
            
               ·il-libertà tal-espressjoni; 
            
            
               ·il-libertà tal-midja; 
            
            
               ·il-libertà ta’ assoċjazzjoni; 
            
            
               ·it-tortura, it-trattament ħażin u l-kundizzjonijiet tad-detenzjoni; 
            
            
               ·id-diskriminazzjoni u l-vjolenza sessista; 
            
            
               ·id-drittijiet tan-nisa u d-drittijiet tat-tfal; 
            
            
               ·il-protezzjoni tal-persuni li jappartjenu għal minoritajiet nazzjonali; kif ukoll 
            
            
               ·il-libertà tar-reliġjon;
            
            
               4.IMPLIKAZZJONI GĦALL-BAĠIT
            
            
               
                  Ma hemm l-ebda implikazzjoni baġitarja addizzjonali lil hinn minn dak li huwa pprovdut fl-impenji internazzjonali preċedenti tal-UE. Se jiġu definiti iktar implikazzjonijiet baġitarji permezz ta’ proposti separati, bħall-Qafas Uniku ta’ Appoġġ li jmiss tal-Istrument Ewropew ta’ Viċinat għall-perjodu 2017-2020.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  L-implimentazzjoni tal-Prijoritajiet ta’ Sħubija bejn l-UE u l-Armenja se tkun soġġetta għal monitoraġġ regolari mill-inqas darba fis-sena. Dan il-monitoraġġ se jitwettaq fil-kuntest tal-mekkaniżmi ta’ rieżami u l-laqgħat relatati mal-kooperazzjoni bilaterali bejn l-UE u l-Armenja skont il-Ftehim ta’ Sħubija u Kooperazzjoni.
               
            
         
         
            
               6.REFERENZI
            
            
               (a)Il-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Armenja, minn naħa l-oħra, iffirmat fit-22 ta' April 1996; ĠU L239, 9.9.1999
            
            
               (b)Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 finali
            
            
               (c)Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
            
            
               (d)Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27, 15.3.2014
            
            
               (e)Protokoll għal mal-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Armenja dwar il-prinċipji ġenerali għall-parteċipazzjoni tar-Repubblika tal-Armenja fil-programmi tal-Unjoni, iffirmat fis-17 ta’ Diċembru 2012; ĠU L174, 13.06.2014
            
            
               (f)Il-Ftehim bejn l-Unjoni Ewropea u l-Armenja dwar ir-riammissjoni ta’ persuni li jirrisjedu mingħajr awtorizzazzjoni ffirmat fid-19 ta’ April 2013; ĠU L87, 27.03.2013
            
            
               (g)Il-Ftehim bejn l-Unjoni Ewropea u l-Armenja dwar l-iffaċilitar tal-ħruġ tal-viżi, iffirmat fis-17 ta’ Diċembru 2012; ĠU L289, 31.10.2013
            
            
               (h)Dikjarazzjoni Konġunta dwar Sħubija għall-Mobilità bejn l-Unjoni Ewropea u l-Armenja, il-Lussemburgu, it-28 ta’ Ottubru 2011
            
            
               2017/0157 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni fil-Kunsill ta’ Kooperazzjoni stabbilit mill-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207, 209, flimkien mal-Artikolu 218(9) tiegħu,
            
            
               Wara li kkunsidra l-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, (“il-Ftehim ta’ Sħubija u ta’ Kooperazzjoni”), b’mod partikolari l-Artikolu 78 tiegħu,
            
            
               Wara li kkunsidra l-proposta konġunta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
            
            
               Billi:
            
            
               (1)Il-Ftehim ta’ Sħubija u Kooperazzjoni ġie ffirmat fit-22 ta’ April 1996.
            
         
         
            
               (2)Il-Partijiet qablu li jinnegozjaw il-Prijoritajiet ta’ Sħubija bl-għan li jipprovdu gwida u enfasi għall-ħidma konġunta tagħhom fuq bażi ta’ settur b’settur.
            
            
               (3)Il-Partijiet qablu dwar il-Prijoritajiet ta’ Sħubija, li se jkollhom jiġu adottati mill-Kunsill ta’ Kooperazzjoni stabbilit skont il-Ftehim ta’ Sħubija u Kooperazzjoni.
            
            
               (4)Il-pożizzjoni tal-Unjoni li għandha tittieħed fil-Kunsill ta’ Kooperazzjoni dwar l-adozzjoni tal-Prijoritajiet ta’ Sħubija bejn l-UE u l-Armenja trid tiġi adottata mill-Kunsill,
            
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni fil-Kunsill ta’ Kooperazzjoni stabbilit bil-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-adozzjoni tal-Prijoritajiet ta’ Sħubija UE-Armenja għandha tkun ibbażata fuq l-abbozz ta’ Rakkomandazzjoni tal-Kunsill ta’ Kooperazzjoni anness ma’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 10.7.2017
            JOIN(2017) 24 final
            ANNESS
            tal-
            Proposta Konġunta għalDEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta' Kooperazzjoni stabbilit mill-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra
            
               
         
         
            
               RAKKOMANDAZZJONI NRU XX/2017 TAL-KUNSILL TA’ KOOPERAZZJONI BEJN L-UE U L-ARMENJA ta’ [JUM, XAHAR 2017]
            
            
            
               Dwar il-Prijoritajiet ta’ Sħubija UE-Armenja
            
            
            
               IL-KUNSILL TA’ KOOPERAZZJONI UE-ARMENJA,
            
            
            
               Wara li kkunsidra l-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, fuq naħa waħda, u r-Repubblika tal-Armenja, fuq in-naħa l-oħra, u b’mod partikolari l-Artikolu 78 tiegħu
            
            
            
               Billi:
            
            
               (1)
                     Il-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda u l-Armenja, min-naħa l-oħra (“il-Ftehim ta’ Sħubija u Kooperazzjoni”), ġie ffirmat fit-22 ta’ April 1996 u daħal fis-seħħ fl-1 ta’ Lulju 1999;
            
            
                (2)
                     Skont l-Artikolu 95 tal-Ftehim ta’ Sħubija u Kooperazzjoni, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jagħmlu ħilithom biex l-objettivi stabbiliti fil-Ftehim jintlaħqu;
            
            
               (3)
                     Ir-rieżami tal-Politika Ewropea tal-Viċinat ippropona fażi ġdida ta’ involviment mas-sħab, li tippermetti sens akbar ta’ sjieda miż-żewġ naħat;
            
            
               (4)
                     L-UE u l-Armenja jixtiequ li jikkonsolidaw is-sħubija tagħhom billi japprovaw sett ta' prijoritajiet għall-perjodu 2017-2020 bl-għan li jappoġġjaw u jsaħħu r-reżiljenza u l-istabbiltà tal-Armenja;
            
            
                (5) 
                     Il-Partijiet għall-Ftehim ta’ Sħubija u Kooperazzjoni għalhekk qablu dwar it-test tal-Prijoritajiet ta’ Sħubija bejn l-UE u l-Armenja, li se jgħin l-implimentazzjoni tal-Ftehim ta’ Sħubija u Kooperazzjoni bejn l-UE u l-Armenja, filwaqt li jiffoka fuq il-kooperazzjoni u fuq l-interessi kondiviżi identifikati b’mod komuni.
            
            
            
               IDDEĊIEDA KIF ĠEJ:
            
            
            
               Artikolu 1
            
            
         
         
            
               Il-Kunsill ta’ Kooperazzjoni jadotta l-Prijoritajiet ta’ Sħubija bejn l-UE u l-Armenja kif stipulat fl-Anness.
            
            
            
               Artikolu 2
            
            
            
               Din ir-Rakkomandazzjoni għandha tidħol fis-seħħ fil-jum tal-adozzjoni tagħha.
            
            
            
               Magħmul fi Brussell, [jum, xahar 2017].
            
            
            
               Għall-Kunsill ta' Kooperazzjoni
            
            
            
               Il-President
            
            
            
               * * *
            
            
               
            
               ANNESS
            
            
            
            
               
                                          
                       
            
            
            
         
         
            
            
               Il-Prijoritajiet ta’ Sħubija
            
            
            
               bejn 
            
            
            
               l-UNJONI EWROPEA 
            
            
            
               U 
            
            
            
               l-Armenja
            
            
            
            
            
            
            
            
            
               
            
               I. Il-Kuntest
            
            
         
         
            
               Il-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda u l-Armenja, min-naħa l-oħra (“il-Ftehim ta’ Sħubija u Kooperazzjoni”), ġie ffirmat fit-22 ta’ April 1996 u daħal fis-seħħ fl-1 ta’ Lulju  1999. L-UE u l-Armenja, fis-6 ta’ Frar 2017, temmew in-negozjati dwar Ftehim ta’ Sħubija Komprensiv u Mtejjeb (CEPA), li t-test tiegħu qed jiġi ffinalizzat għall-iffirmar. Il-Prijoritajiet ta’ Sħubija bejn l-UE u l-Armenja għandhom l-għan li jiffaċilitaw l-implimentazzjoni tal-kooperazzjoni bejn is-sħab, inkluż fil-kuntest tal-ftehim il-ġdid. Il-Prijoritajiet ta’ Sħubija jfittxu li jsaħħu r-relazzjoni bejn l-UE u l-Armenja u jippromwovu l-valuri universali u l-istabbiltà, ir-reżiljenza, is-sigurtà u l-prosperità mibnija fuq id-demokrazija, id-drittijiet tal-bniedem, l-istat tad-dritt u t-tkabbir u l-ftuħ ekonomiku sostenibbli. Dawn huma allinjati mal-prijoritajiet stabbiliti mir-Repubblika tal-Armenja u l-UE, inklużi dawk stabbiliti fir-Rieżami tal-Politika Ewropea tal-Viċinat (PEV)
                  1
               . Il-Prijoritajiet ta’ Sħubija jsegwu l-prinċipji ta’ sjieda konġunta u divrenzjar u joħorġu minn erba’ prijoritajiet
                  2
                miftiehma b’mod konġunt fis-Summit ta’ Riga tas-Sħubija tal-Lvant (Eastern Partnership, EaP) tal-2015, li kienu kkonfermati miż-żewġ naħat fl-aħħar Laqgħa tal-Ministri tal-Affarijiet Barranin għas-Sħubija tal-UE-Lvant f’Mejju 2016 bħala l-qafas ta’ gwida għal ħidma futura. Fl-aħħar nett, il-Prijoritajiet ta’ Sħubija huma wkoll skont l-Għan ta’ Żvilupp Sostenibbli tal-2030 u l-Ftehim ta’ Pariġi tal-2015 u l-impenn tagħhom għal kwistjonijiet ta’ sostenibbiltà ekonomika, ambjentali u soċjali u t-tibdil fil-klima.
            
            
            
               L-UE u l-Armenja jaqsmu interessi u valuri komuni, b’mod partikolari fid-dawl tal-impenn tal-Armenja f’riformi ekonomiċi u politiċi kif ukoll il-kooperazzjoni reġjonali, inkluż fil-qafas tas-Sħubija tal-Lvant. Il-ftehim komprensiv il-ġdid se jġedded u jifforma l-bażi ġuridika għar-relazzjonijiet bilaterali u trid tinħataf l-okkażjoni biex jissaħħew ir-relazzjonijiet bejn l-UE u l-Armenja, anke billi jaqblu fuq il-Prijoritajiet ta’ Sħubija. Dan il-qafas ġenerali ġdid u l-oqsma prijoritarji ta’ kooperazzjoni se jibnu fuq l-interess reċiproku fit-tisħiħ tal-involviment tagħna filwaqt li jitqiesu l-impenji internazzjonali l-oħra tal-UE u tal-Armenja.
            
            
            
               Il-Prijoritajiet ta’ Sħubija jibnu fuq il-kooperazzjoni produttiva tal-passat inkluż fil-kuntest tal-implimentazzjoni tal-Pjan ta’ Azzjoni tal-PEV, li se jissostitwuh. Dawn il-Prijoritajiet ta’ Sħubija jenħtieġu li jifformaw l-aġenda għal laqgħat regolari ta’ djalogu politiku u djalogi settorjali kif definit fil-Ftehim il-ġdid, li se jkun ukoll il-qafas għall-implimentazzjoni u l-monitoraġġ tal-Prijoritajiet.
            
            
            
               Il-kooperazzjoni u programmar futuri bejn l-UE u l-Armenja, b’mod partikolari l-Qafas ta’ Appoġġ Uniku għall-Armenja għall-2020-2017, se jkunu bbażati fuq dawn il-Prijoritajiet ta’ Sħubija.
            
            
            
               
            
               Il. Prijoritajiet
            
            
            
               Il-Prijoritajiet ta’ Sħubija jirriflettu l-interessi komuni u jiffokaw fuq dawk l-oqsma fejn il-kooperazzjoni hija ta’ benefiċċju reċiproku. L-Armenja u l-UE se jkomplu jsegwu l-objettivi ewlenin ta’ appoġġ għall-istabbiltà reġjonali bbażata fuq valuri komuni u impenn qawwi għad-demokrazija u d-drittijiet tal-bniedem. Is-soċjetà ċivili hija attur importanti fil-kuntest tas-Sħubija tal-Lvant, u l-UE u l-Armenja se jkomplu jiffaċilitaw iktar l-involviment tagħha fl-implimentazzjoni ta’ dawn il-prijoritajiet. Il-kooperazzjoni ekonomika lejn tkabbir sostenibbli huwa qasam fejn l-interess reċiproku huwa qawwi u fejn aħna se nesploraw l-opportunitajiet kollha possibbli biex jitjieb l-ambjent tan-negozju. Tkabbir aktar mgħaġġel u iktar inklużiv se jeħtieġ it-tisħiħ tal-ħiliet xierqa u tal-kapital uman tal-istituzzjonijiet pubbliċi, u governanza iktar mtejba u konnessjonijiet infrastrutturali aħjar. L-indirizzar ta’ dawn il-kwistjonijiet se joħloq kundizzjonijiet favorevoli għal kooperazzjoni aktar b’saħħitha fis-setturi ewlenin u għal żieda fil-mobilità, għall-benefiċċju taċ-ċittadini kemm fl-UE kif ukoll fl-Armenja. Il-prijoritajiet huma interkonnessi u jsaħħu lil xulxin b’mod reċiproku. Kull tema ta’ prijorità tinkludi diversi elementi f’approċċ multidixxiplinarju u trażversali li huwa meħtieġ sabiex jintlaħaq l-għan. Dan jinkludi l-involviment attiv konġunt f’fora ta’ kooperazzjoni multilaterali, inkluż fil-qafas ta’ Sħubija tal-Lvant.
            
            
            
               1. It-tisħiħ tal-istituzzjonijiet u l-governanza tajba 
            
            
            
               L-UE u l-Armenja huma impenjati f’aktar kooperazzjoni bl-għan tal-promozzjoni tad-drittijiet tal-bniedem u l-istat tad-dritt, u l-libertajiet fundamentali. Huma se jaħdmu flimkien lejn titjib kontinwu tal-amministrazzjoni pubblika Armena, il-governanza u l-ġudikatura tajba, iżidu l-ġlieda kontra l-korruzzjoni u jsaħħu s-soċjetà ċivili. L-ugwaljanza bejn is-sessi, il-kwistjonijiet ambjentali u soċjali se jiġu integrati fl-oqsma kollha.
            
            
            
               L-enfasi se tkun fuq l-implimentazzjoni u l-infurzar tal-leġiżlazzjoni rilevanti, inkluża l-Kostituzzjoni l-ġdida. Ir-riforma elettorali, li dwarha sar qbil f’Settembru 2016 fuq il-bażi ta’, inter alia, ir-rakkomandazzjonijiet tal-Organizzazzjoni għas-Sigurtà u l-Kooperazzjoni fl-Ewropa u l-Uffiċċju għall-Istituzzjonijiet Demokratiċi u d-Drittijiet tal-Bniedem tagħha, tapplika mill-elezzjonijiet parlamentari tat-2 ta’ April 2017. Il-partijiet se jirsistu wkoll biex jiżviluppaw aktar ambjent favorevoli għas-soċjetà ċivili, inklużi l-organizzazzjonijiet tas-sħab soċjali, u l-parteċipazzjoni tagħhom fit-teħid tad-deċiżjonijiet. Is-soċjetà ċivili ġiet ikkonsultata dwar it-twaqqif ta’ dawn il-Prijoritajiet ta’ Sħubija u se jkollha wkoll rwol importanti billi tikkontribwixxi għall-monitoraġġ tal-implimentazzjoni tagħhom.
            
            
            
               Il-partijiet se jintensifikaw l-isforzi tagħhom għar-riforma tal-amministrazzjoni pubblika, inklużi l-awtoritajiet lokali u l-eżekuzzjoni tal-liġi. Se tingħata importanza partikolari lill-istat tad-dritt, il-promozzjoni tal-indipendenza tal-ġudikatura, l-aċċess għall-ġustizzja u d-dritt għal proċess ġust. Din ir-riforma se tibda b’qafas strateġiku għar-riforma tal-amministrazzjoni pubblika. L-għan tal-kooperazzjoni tagħna huwa li nsaħħu r-responsabilità u l-effettività tal-gvern b’mezzi li jinkludu mmaniġjar tar-riżorsi umani modern u sensittiv għad-differenza bejn is-sessi u l-użu mifrux tal-gvern elettroniku, inkluż fis-settur tas-saħħa. L-iżvilupp u l-evalwazzjoni tal-politika se jkunu bbażati fuq evidenza ċara pprovduta minn, fost affarijiet oħra, servizz ta’ statistika ta’ kwalità għolja.
            
         
         
            
            
               Il-ġlieda kontra l-korruzzjoni se tkun fil-qalba tar-riforma amministrattiva u l-isforzi tal-pajjiż biex isaħħaħ l-istat tad-dritt. Il-kooperazzjoni se tiffoka kemm fuq it-tisħiħ tal-korpi ta’ kontra l-korruzzjoni kif ukoll fuq ir-rieżami tal-leġiżlazzjoni, b’mod partikolari s-sistema tal-akkwist pubbliku, is-sistema ta’ dikjarazzjoni tal-assi biex tiġi żgurata l-implimentazzjoni xierqa tagħha, u l-ġestjoni ta’ funzjonijiet pubbliċi fejn ir-riskji ekonomiċi u oħrajn huma l-ogħla (l-akkwist pubbliku, id-dwana, il-permessi) bl-għan li jiġu żgurati standards etiċi għoljin u jiġu evitati l-kunflitti ta’ interess. Il-Partijiet għandhom jimplimentaw l-għajnuna skont il-prinċipji ta’ ġestjoni finanzjarja tajba u jikkooperaw fil-protezzjoni tal-interessi finanzjarji tal-UE u tal-Armenja skont d-dispożizzjonijiet rilevanti tas-CEPA.
            
            
            
               Il-Kooperazzjoni fis-settur tas-sigurtà se tfittex biex issaħħaħ ir-responsabbiltà tal-operaturi tas-sigurtà u tindirizza tħassib komuni fil-ġlieda kontra l-kriminalità organizzata, id-droga u t-terroriżmu, inkluż il-finanzjament tat-terroriżmu u l-ħasil tal-flus, b’mezzi li jirrispettaw id-dispożizzjonijiet dwar il-ġustizzja, il-libertà u s-sigurtà stabbiliti fid-diversi ftehimiet li jirregolaw ir-relazzjonijiet bejn l-UE u l-Armenja. Il-modernizzazzjoni ulterjuri tal-ġestjoni tal-fruntieri se tikkontribwixxi kemm għas-sigurtà tal-pajjiż u r-reġjun kif ukoll għall-iżvilupp ekonomiku billi jiġu ffaċilitati l-iskambji leġittimi. Il-partijiet se jikkooperaw ukoll fuq l-irkupru tal-assi kriminali permezz tat-titjib tal-qafas legali tal-Armenja u l-istabbiliment ta’ uffiċċju sħiħ għall-irkupru tal-assi.
            
            
            
               2. Żvilupp ekonomiku u opportunitajiet tas-suq
            
            
            
               L-għan komuni tal-partijiet huwa żvilupp ekonomiku sostenibbli u inklużiv tal-Armenja. It-tkabbir sostenibbli jeħtieġ politiki ekonomiċi sodi li jiżguraw l-istabbiltà makroekonomika u finanzjarja. Dawn jenħtieġ li jinkludu impenn kontinwu għal politiki baġitarji sostenibbli filwaqt li jżommu l-kapital u l-infiq soċjali u l-bafers tal-konsolidazzjoni kontra x-xokkijiet esterni. Il-ġestjoni tal-finanzi pubbliċi (li huwa element importanti kemm għall-governanza u d-demokrazija kif ukoll għall-iżvilupp ekonomiku) se taderixxi mal-prinċipji tal-aħjar prattika internazzjonali. Is-superviżjoni bankarja se ssaħħaħ aktar skont in-normi internazzjonali u l-aħjar prattiki, biex tiżdied ir-robustezza u r-reżiljenza tas-settur finanzjarju. Il-modernizzazzjoni u r-riformi fl-amministrazzjoni doganali u tat-taxxa, inklużi l-kooperazzjoni u t-tisħiħ internazzjonali tal-ġlieda kontra l-frodi, se jixprunaw il-ġbir tad-dħul.
            
            
            
               Titjib fl-ambjent tan-negozju huwa kundizzjoni fundamentali għall-iżvilupp ekonomiku. Aktar proċeduri amministrattivi simplifikati u spejjeż amministrattivi mnaqqsa, aċċess imtejjeb għall-finanzjament għal intrapriżi żgħar u ta’ daqs medju (SMEs) f’suq finanzjarju b’saħħtu u diversifikat, u protezzjoni u nfurzar imsaħħa tad-drittijiet tal-proprjetà se jkunu l-oqsma ta’ prijorità f’dan ir-rigward. Organizzazzjonijiet ta’ appoġġ kummerċjali u assoċjazzjonijiet ta’ impriżi b’saħħithom jistgħu jgħinu lill-operaturi ekonomiċi biex jaħtfu opportunitajiet ġodda u jsaħħu l-vuċijiet tagħhom fit-tfassil tal-politika ekonomika. L-UE u l-Armenja se jfittxu li jsaħħu l-kapaċità tal-impriżi Armeni sabiex jipparteċipaw fi ktajjen ta’ valur internazzjonali, li jinvolvu kemm l-UE kif ukoll l-operaturi ekonomiċi Armeni, li se jrawwmu t-trasferiment tat-teknoloġija u tal-għarfien. Ir-rwol tal-Organizzazzjonijiet ta’ Appoġġ għan-Negozju (Business Support Organisations - BSO) f’dan is-sens huwa ta’ importanza kruċjali u l-appoġġ tal-UE għal tqabbil bejn impriżi Armeni u dawk Ewropej jista’ jsaħħaħ l-isforzi nazzjonali. Il-parteċipazzjoni Armena fi ktajjen ta’ valur internazzjonali tista’ tinkludi u tiġi msaħħa u mgħaġġla mill-investiment Dirett Barrani, li jista’ jikkontribwixxi biex jibni u jsaħħaħ il-ħiliet u l-kompetenzi lokali; għal dan l-għan huwa essenzjali li jittejjeb il-qafas tal-investiment billi jissaħħu t-trasparenza, il-kredibbiltà u l-effiċjenza tiegħu. Ambjent ta’ investiment li jagħti appoġġ lin-negozju jinkludi wkoll kompetizzjoni effettiva fi swieq għal prodotti u servizzi, żgurati permezz ta’ awtorità tal-kompetizzjoni indipendenti u b’saħħitha li topera skont l-ogħla standards etiċi, b’aċċess għal mekkaniżmu ta’ infurzar effettiv għal leġiżlazzjoni dwar l-antitrust u l-protezzjoni effettiva tad-drittijiet tal-proprjetà intellettwali. L-integrazzjoni tal-iffaċilitar li bih isir in-negozju fil-politiki kollha se tkun strumentali biex jitrawwem it-tkabbir. Il-politiki moderni tal-impjieg u soċjali li se jkunu meħtieġa biex jiżguraw li l-iżvilupp ekonomiku huwa inklużiv u jikkontribwixxu biex itejbu l-benesseri taċ-ċittadini Armeni kollha. Dan jinkludi istituzzjonijiet xierqa biex jiżguraw superviżjoni effettiva tal-kundizzjonijiet tax-xogħol inklużi s-saħħa u s-sigurtà fuq il-post tax-xogħol.
            
            
            
               Huwa importanti li tiġi implimentata l-Istrateġija ta’ Żvilupp Armen ġenerali kif ukoll strateġiji speċifiċi għas-settur (Strateġija dwar l-SMEs u r-rakkomandazzjonijiet tal-Valutazzjoni SBA, Strateġija għall-Promozzjoni tal-Esportazzjoni, żvilupp rurali eċċ.) biex jipparteċipaw b’mod attiv fil-programmi tal-UE għall-SMEs (COSME) u għar-riċerka u l-innovazzjoni (Orizzont 2020), kif ukoll biex jiġi aġġornat l-ambjent regolatorju u infrastutturali tat-Teknoloġija tal-Informazzjoni u l-Komunikazzjoni (ICT), biex b’hekk isir użu sħiħ mill-appoġġ tal-UE f’dawn l-oqsma.
            
            
            
               It-trawwim tal-ekonomija diġitali, inkluż permezz tal-approssimazzjoni tal-ambjent diġitali tal-Armenja mas-Suq Uniku Diġitali tal-UE, se jkun importanti biex jimmodernizza l-ekonomija u s-soċjetà tal-Armenja.
            
            
            
               Il-monitoraġġ tal-implimentazzjoni ta’ dawn l-istrateġiji jenħtieġ li jinkludi djalogu pubbliku-privat u konsultazzjoni mal-organizzazzjonijiet rilevanti tas-soċjetà ċivili, inkluż mal-organizzazzjonijiet tas-sħab soċjali.
            
            
            
               L-ekonomija ekoloġika toffri triq ta’ tkabbir importanti għall-iżvilupp sostenibbli. Kwistjonijiet ambjentali, inkluż it-tibdil fil-klima, se jiġu integrati fil-politiki rilevanti kollha.
            
            
            
               L-UE u l-Armenja stabbilixxew kooperazzjoni effettiva fl-agrikoltura, l-iżvilupp reġjonali u rurali biex jiġi promoss l-iżvilupp ta’ gruppi ta’ bdiewa u katini ta’ valur miżjud madwar l-Armenja. Filwaqt li l-agrikulturali u s-sussistenza minn fuq il-biedja jippreżentaw opportunitajiet għas-sigurtà tal-ikel u l-impjieg informali, huwa importanti li tiġu żviluppata aktar il-kompetittività tas-settur inkluż permezz tat-tisħiħ tal-kapaċitajiet u l-aċċess għall-finanzjament. Filwaqt li jibnu fuq il-kisbiet tal-passat u b’koordinazzjoni mar-riforma tal-amministrazzjoni pubblika fil-livelli kollha, il-partijiet se jkomplu jsaħħu l-koeżjoni ekonomika, soċjali u territorjali madwar ir-reġjuni.
            
         
         
            
            
               3. Il-konnettività, l-effiċjenza enerġetika, l-ambjent u l-azzjoni klimatika 
            
            
            
               Bħala pajjiż maqbud bejn ħafna artijiet, l-Armenja trid tegħleb l-isfidi tal-konnettività tagħha. Anke ġewwa l-pajjiż stess, ċerti żoni jsofru minn iżolament u konnessjonijiet limitati lejn ċentri ta’ attività ekonomika, politika u soċjali. Il-kooperazzjoni mal-UE u pajjiżi oħra tas-Sħubija tal-Lvant fl-oqsma msemmija hawn fuq, b’mod partikolari l-Georgia, tista’ tikkontribwixxi biex ittaffi l-konsegwenzi tas-sitwazzjoni ġeografika tal-pajjiż.
            
            
            
               Il-potenzjal tat-tkabbir tal-Armenja jitjieb permezz ta’ opportunitajiet aħjar ta’ negozju, tat-trasport, tal-loġistika u r-rabtiet mal-katina tal-valur, imrawma permezz ta’ konnettività interna u transfruntiera mtejba. Ir-rotot tat-toroq, tal-ferroviji u tal-ajru huma l-mezzi ewlenin tat-trasport fl-Armenja. Peress li s-sħab kummerċjali ewlenin tal-Armenja huma l-UE, ir-Russja u ċ-Ċina, il-merkanzija tkun normalment mgħoddija permezz ta’ servizzi ferrovjarji mill-portijiet tal-Georgia. Il-partijiet se jikkooperaw fl-iżvilupp ta’ proċeduri ta’ kklerjar mħaffa fil-fruntieri peress li huma essenzjali għal kull mezz ta’ trasport sabiex jiġi evitat dewmien għali.
            
            
            
               Il-partijiet se jikkooperaw ukoll fil-qafas tan-Netwerk trans-Ewropew tat-trasport (TEN-T) ċentrali estiż, imsejjes fuq prijoritizzazzjoni ċara, biex jitjieb l-aċċess għas-swieq internazzjonali tal-Armenja. Se tiġi promossa wkoll il-kooperazzjoni dwar is-sikurezza stradali, li tkopri kemm l-aspetti infrastrutturali kif ukoll dawk ta’ politika. L-investiment fl-infrastruttura jenħtieġ li jkun favur l-ambjent u reżiljenti għat-tibdil fil-klima.
            
            
            
               Sabiex jiġu żgurati konnessjonijiet u żvilupp tas-suq effettivi lil hinn mill-viċinat immedjat, huwa importanti li ssir riforma tal-avjazzjoni ċivili, li eventwalment twassal għall-konklużjoni ta’ ftehim dwar l-avjazzjoni mal-UE.
            
            
            
               Il-governanza ambjentali tajba (b’mod partikolari l-użu tal-Valutazzjoni tal-Impatt Ambjentali u l-Valutazzjoni tal-Impatt Strateġiku, l-aċċess għall-informazzjoni ambjentali u l-aċċess għall-ġustizzja fi kwistjonijiet ambjentali) u l-integrazzjoni tal-azzjoni ambjentali u klimatika fl-oqsma ta’ politika rilevanti
                      se joħolqu bażi soda għall-iżvilupp sostenibbli. Impenji fil-qasam tal-ambjent kif inklużi fil-Ftehim il-ġdid se jifformaw il-bażi għal riformi rilevanti. Żieda fl-effiċjenza fl-enerġija se tiġġenera tfaddil rapidu, sinifikanti u sostnut, filwaqt li tavvanza t-tranżizzjoni lejn ekonomija b’livell baxx ta’ emissjonijiet u reżiljenti għat-tibdil fil-klima; fis-settur residenzjali, azzjonijiet bħal dawn jistgħu jkunu marbuta mal-ħidma tal-Patt tas-Sindki. L-iżgurar ta’ livelli għolja ta’ sikurezza nukleari huwa meħtieġ: L-istandards tal-Aġenzija Internazzjonali tal-Enerġija Atomika (IAEA) u l-istandards u l-prattiki tal-UE, kif imsemmija fis-CEPA, għandhom iservu bħala bażi.
            
            
            
               Provvisti ta’ enerġija affidabbli u affordabbli huma kundizzjoni meħtieġa għall-funzjonament ta’ soċjetà moderna u t-trażżin tal-impatt ambjentali u klimatiku tagħhom hija kundizzjoni għas-sostenibbiltà tagħha. Titjib fl-effiċjenza tal-enerġija u tar-riżorsi, inkluż fis-settur residenzjali, u l-użu iktar mifrux tal-enerġija rinnovabbli se jikkontribwixxu għal dan l-objettiv permezz tal-implimentazzjoni tal-leġiżlazzjoni tal-għola livell fl-effiċjenza fl-enerġija, sorsi rinnovabbli tal-enerġija u s-suq tal-elettriku. Dawn l-għanijiet jistgħu jiġu segwiti wkoll permezz tal-akkwist pubbliku għal servizzi u infrastruttura.
            
            
            
               Is-sigurtà tal-enerġija tista’ wkoll tiġi msaħħa billi jitjiebu u jiżdiedu l-konnessjonijiet mal-pajjiżi ġirien. Il-parteċipazzjoni attiva kontinwa tal-Armenja fil-kooperazzjoni multilaterali fis-Sħubija tal-Lvant se tkun essenzjali biex jiġu identifikati proġetti ta’ interess komuni li jistgħu jibbenefikaw minn appoġġ finanzjarju mill-UE. It-tkomplija ta’ sforzi biex jiġu żgurati livelli għolja ta’ sikurezza nukleari abbażi tal-istandards tal-IAEA u l-istandards u l-prattiki tal-UE, kif imsemmi fis-CEPA, it-titjib tal-effiċjenza fl-użu tal-enerġija u t-trawwim ta’ enerġija rinnovabbli bi prijoritizzazzjoni ċara ta’ investimenti huma kruċjali biex jiġu żgurati s-sikurezza u s-sigurtà tal-enerġija fl-Armenja.
            
            
            
               Fl-aħħar nett, l-għeluq u d-dekummissjonar sikur tal-Impjant tal-Enerġija Nukleari ta’ Medzamor (MNPP) u l-adozzjoni bikrija ta’ pjan direzzjonali/pjan ta’ azzjoni għal dan l-għan għandhom jibqgħu objettiv prinċipali, filwaqt li titqies il-ħtieġa għas-sostituzzjoni tiegħu b’kapaċità ġdida sabiex tiġi żgurata sigurtà tal-enerġija u l-kundizzjonijiet għall-iżvilupp sostenibbli tal-Armenja.
            
            
            
               4. Il-mobbiltà u l-kuntatti bejn il-persuni
            
         
         
            
            
               Il-partijiet se jikkooperaw bl-għan li jiffaċilitataw il-mobbiltà taċ-ċittadini tagħhom, iwessgħu l-firxa ta’ kuntatti bejn il-persuni permezz ta’ azzjonijiet immirati inkluż għaż-żgħażagħ, studenti, riċerkaturi, artisti, operaturi kulturali u nies tan-negozju. L-UE tirrikonoxxi l-importanza tat-talba tal-Armenja sabiex jinbeda Djalogu dwar il-Liberalizzazzjoni tal-Viża. L-UE tistenna bil-ħerqa l-konsiderazzjoni fi żmien debitu tal-ftuħ ta’ dan id-djalogu.
            
            
            
               Il-ġestjoni tal-flussi migratorji se tkun ibbażata fuq il-Ftehim għall-Faċilitazzjoni tal-Viża / Ftehim ta’ Riammissjoni. L-UE tirrikonoxxi r-rwol tal-Armenja fl-issetiljar tar-refuġjati mis-Sirja, u b’hekk tagħmilha eliġibbli għall-appoġġ mill-
               
                  Fond Fiduċjarju Reġjonali tal-UE b’Reazzjoni għall-Kriżi Sirjana
               
               
                  3
               .
            
            
            
               Biex niffaċċjaw l-isfidi tas-suq globali neħtieġu pakkett sod ta’ ħiliet fil-livelli kollha, kemm jekk ikunu f’intrapriżi kif ukoll fl-amministrazzjoni pubblika. L-edukazzjoni bikrija tat-tfal, primarja, sekondarja u għolja, kif ukoll l-edukazzjoni u t-taħriġ vokazzjonali, kif ukoll il-kooperazzjoni bejn is-sistema tal-edukazzjoni u t-taħriġ u n-negozji kollha jeħtieġu li jiġu msaħħa sabiex jagħtu l-kontribut sħiħ tagħhom biex jiżviluppaw dawn il-ħiliet. Se tingħata attenzjoni partikolari lir-riċerka u l-innovazzjoni b’segwitu għall-Assoċjazzjoni tal-Armenja mal-programm Orizzont 2020.
            
         
         
            
                  
                     (1)
                  18.11.2015 JOIN(2015) 50 finali
               
               
                  
                     (2)
                  Ara l-erba’ titli taħt il-Parti II. Prijoritajiet
               
               
                  
                     (3)
                  Id-Deċiżjoni tal-Kummissjoni C(2014) 9615 tal-10 ta' Diċembru 2014 dwar l-istabbiliment tal-Fond Fiduċjarju Reġjonali tal-Unjoni Ewropea b'reazzjoni għall-kriżi Sirjana, “il-Fond Madad”